**„Barjaci župa“**

Festa svetog Vlaha je religijski, kulturni i društveni događaj u kojem su spomenuti elementi međusobno isprepleteni, ali se mogu promatrati i odvojeno. Sam parac, sv. Vlaho, kao i njegova festa za mnoge su i umjetnička inspiracija. Polazeći od te činjenice, od brojnih mogućih inspiracija, odabrali smo ovaj put najlepršaviji i najdinamičniji poticaj: barjake župa koji sudjeluju na festi. Tako se rodila ideja da ovaj zanimljiv motiv ponudimo kao temu-poticaj učenicima nižih razreda osnovnih škola i njihovih područnih škola. To je podrazumijevalo i istraživanje neposredne kulturne baštine u kojoj i s kojom učenici žive. Likovni problem bio je koloristički kontrast izražen tehnikom gvaša. Time smo željeli dati učenicima i njihovim mentorima mogućnost odmaka od narativnosti motiva te mogućnost izražavanja vlastitog doživljaja kroz boju. Iako vremena nije bilo na pretek, veseli nas entuzijazam učenika i njihovih mentora koji se ogleda u kvaliteti i brojnosti ostvarenih likovnih radova. Projekt smo nastojali realizirati na prostoru županije Dubrovačko-neretvanske, koji se približno poklapa s prostorom Dubrovačke biskupije, s koje dolazi većina barjaka. Ono što smo, nadam se, uspjeli postići je fragmentarnost; koja kroz ponavljanja postaje skladan dio cjeline. To je jedna od tajni ljepote same Feste.

Radovi u izvedbi pokazuju visok stupanj kreativnosti i inovativnosti koja varira od preciznih i minucioznih rješenja do snažnih mrljastih namaza boje. To pokazuje kakao je pristup mentora bio usmjeren na individualni doživljaj motiva kroz kojeg su mladi autori iskazali svoju maštu i osobnost. To je i bila naša namjera. Zbog kvalitete pristiglih radova i velikog truda učenika, mentora i ravnatelja odustali smo od prvobitne namjere provođenja odabira te izložili sve pristigle radove. Još jednom zahvaljujemo svima koji su pomogli provedbu ovog projekta.

Živio sveti Vlaho!

Davor Lucianović, prof.

voditelj Galerije mladih UŠLS

**O projektu „Barjaci župa“**

I tako 1044 godine barjaci prohode Stradunom…

Godištima gledamo kako, u snažnim rukama, vijore barjaci naših župa, razvijaju se i klanjaju svome parcu, svetom Vlahu.

Iza njih u procesiji, većinom u nošnjama, ponosno koračaju ljudi koji čuvaju običaje i tradiciju našeg dubrovačkog kraja i prenose je na mlade.

I ovaj projekt, u godini svetog Vlaha, osmišljen je da uz poticaj kreativnog likovnog izražavanja najmlađih pokuša okupiti što više barjaka na jednom mjestu, ovdje na izložbi „Barjaci župa“, kao što je to i u procesiji.

Tema kulturnog nasljeđa uvijek je neograničen izvor u likovnoj umjetnosti, bilo da je riječ o motivima ili kolorističkim poticajima. Tako su naši učenici zajedno sa svojim mentorima, morali zaviriti iza oltara i razmotati barjake. Barjaci su kao likovni predlošci, za učenike susret s prošlosti i tradicijom, ali ujedno bude osjećaj odgovornosti da se što zornije predoči motiv sa barjaka na svaki likovni rad.

Sigurni smo da je u učeničke radove uneseno puno truda, ljubavi, želje i ponosa da naslikani barjaci budu pokazani, u svoj svojoj ljepoti, na ovoj izložbi i neka ona bude doprinos najmlađih ovoj Godini svetog Vlaha.

Anđelka Klobasa, učiteljica